**O B E C VYŠNÉ REMETY**



**Všeobecne záväzné nariadenie**

**č. 6/2022**

**o činnostiach, ktorých vykonávanie je zakázané alebo obmedzené na určitý čas alebo na určitom mieste**

Zverejnené/vyvesené na úradnej tabuli pred schválením dňa: 30.11.2022

Zvesené pred schválením dňa: 15.12.2022

Zverejnené/vyvesené na úradnej tabuli po schválení dňa: 15.12.2022

Zvesené po schválení dňa: 01.01.2023

Obecné zastupiteľstvo vo Vyšných Remetoch v zmysle § 4 ods. 3 písm. i) a § 6 ods. 1 zákona SNR č. 369/1990 Zb. o obecnom zriadení v znení neskorších predpisov vydáva všeobecne záväzné nariadenie o činnostiach, ktorých vykonávanie je zakázané alebo obmedzené na určitý čas alebo na určitom mieste.

**§ 1**

**Základné ustanovenia**

 1. Všeobecne záväzné nariadenie upravuje činnosti, ktorých vykonávanie je zakázané alebo obmedzené na určitý čas alebo na určitom mieste na území obce Vyšné Remety (ďalej „obec“).

2. Na území obce Vyšné Remety (ďalej len „obec“) je každý povinný zdržať sa činností, ktoré narúšajú verejnú čistotu, verejný poriadok, zdravé podmienky a zdravý spôsob života obyvateľov obce v rozpore so všeobecne záväznými právnymi predpismi, dobrými mravmi a všeobecne uznávanými pravidlami občianskeho spolužitia.

                                                                              **§ 2**

**Znečisťovanie verejného priestranstva**

Na území obce Vyšné Remety sa zakazuje:

 - odhadzovať mimo odpadových nádob čokoľvek: papiere, obaly všetkého druhu, zvyšky jedál, cestovné lístky, ohorky cigariet, popola a iné nepotrebné veci, odpadky,

- znečisťovať verejné priestranstvá čímkoľvek, napr. pľuvaním, žuvačkami, fekáliami, splaškovými vodami, odpadovými vodami, olejmi, chemikáliami, inými kvapalinami a iným podobným spôsobom,

- umývať, čistiť a opravovať motorové vozidlá na verejnom priestranstve s výnimkou nutného očistenia skiel, reflektorov, koncových svetiel a štátnych poznávacích značiek vozidiel, výmeny kolesa a odstránenia drobnej funkčnej závady ako výmena sviečky, žiarovky a pod.

- poškodzovať, znehodnocovať a ničiť akúkoľvek zeleň, verejné a pamiatkové objekty, zariadenia, lavice, vázy, nádoby na odpad, zariadenia detských ihrísk,

- vypaľovať trávu, trávne porasty a lístie, voľne spaľovať akýkoľvek odpad na verejných priestranstvách,

- odstavovať vraky vozidiel bez evidenčného čísla na verejných priestranstvách,

- znečisťovať okolie smetných nádob vyberaním odpadkov alebo vysypaním mimo nich,

- skladovať odpady akéhokoľvek druhu na verejnom priestranstve, pri kontajneroch, na miestnych komunikáciách a chodníkoch bez povolenia vydaného obcou,

- umiestňovať reklamy, plagáty, oznámenia na iných miestach, ako je to povolené obcou,

- vykonávať činnosti, pri ktorých dochádza k nadmernému obťažovaniu obyvateľov pachmi, prachom, dymom, hlukom a vibráciami,

- znehodnocovat' fasády objektov striekaním farieb, maľovaním, rytím, rezaním alebo iným spôsobom,

**§ 3**

**Detské ihriská a športoviská**

Na detských ihriskách a športoviskách sa zakazuje:

- požívanie alkoholu, iných omamných látok a fajčenie,

- poškodzovanie zariadenia a jeho používanie v rozpore s účelom, na ktoré je určené, vrátane lezenia na ploty, bránky,

- odstraňovanie zariadenia z priestorov ihriska (basketbalové koše, futbalové bránky vrátane sietí, oceľové tyče pre volejbalovú sieť),

- vjazd motorovými vozidlami alebo bicyklami,

- používanie zariadení detského ihriska osobami staršími ako 18 rokov,

- používanie lavičiek na iné účely ako sedenie,

- vnášanie odpadkov alebo väčších predmetov, nesúvisiacich s účelom daného zariadenia.

**§ 4**

**Lepenie plagátov**

Zakazuje sa znečisťovať verejné priestranstvá a zariadenia umiestnených na nich (stĺpy verejného osvetlenia, autobusové zastávky, orientačné a informačné zariadenia) vylepovaním plagátov, iných propagačných materiálov. Plagáty sa smú vylepovať, len na plochách povolených obcou.

**§ 5**

**Nočný pokoj**

Čas nočného pokoja na území obce je od 22.00 hod. do 6.00 hod. nasledujúceho dňa.

Nočný pokoj sa zakazuje rušiť hlukom, infrazvukom, vibráciami nad mieru primeranú pomerom (krikom, spevom, produkciou hudby, hlukom motorov áut, strojov, výbušnín, pyrotechnikou a pod.).

Zákaz sa ďalej nevzťahuje na vykonávanie sezónnych prác pri zabezpečovaní nevyhnutnej údržby ciest, miestnych komunikácií a verejnej zelene ( odstraňovanie snehu, poľadovice , živelné   pohromy , odstraňovanie havárií a pod.).

**§ 6**

**Rušenie pokoja prevádzkou motorových vozidiel**

Zakazuje sa jazdiť motorovým vozidlom (auto, motocykel, štvorkolka a pod.) zámerne takým spôsobom, že motor, pneumatiky, alebo iné súčasti vozidiel vydávajú hlasné, nepríjemné a  verejnosť obťažujúce zvuky.

Zákaz podľa predchádzajúceho  bodu sa netýka riadne organizovaných, oznámených a povolených športových alebo iných podujatí.

**§ 7**

**Prevádzka vozidiel**

 a) Státie na miestnych komunikáciách a verejných priestranstvách

Parkovanie a státie na miestnych komunikáciách a verejných priestranstvách v obci je  povolené, ak to nevylučujú ustanovenia zákona č.8/2009 Z. z. o cestnej premávke a o zmene a doplnení niektorých zákonov alebo iné ustanovenia tohto nariadenia.

Na verejnej zeleni, chodníkoch a nespevnených plochách , ktoré nie sú na tento účel určené,  je státie a odstavenie všetkých druhov vozidiel  zakázané.

Motorové vozidlá v obci parkujú na  parkovacích miestach na vlastnom alebo prenajatom pozemku, ak to nevylučuje ustanovenie osobitného predpisu.

Vodič nesmie zastaviť a stáť, kde by motocykel, motorové vozidlo alebo prípojné vozidlo boli prekážkou pre plynulý pohyb chodcov, okrem prípadov zastavenia a státia, ktoré nepresiahne tri minúty a ktoré neohrozí ani neobmedzí chodcov.

Vodič  smie  zastaviť  a stáť  len  vpravo  v smere  jazdy  v jednom  rade  rovnobežne s okrajom cesty, čo najbližšie k okraju cesty a na jednosmernej ceste vpravo aj vľavo. Pri státí, musí zostať voľný aspoň jeden jazdný pruh široký najmenej 3 m pre každý smer jazdy. Pri zastavení, musí zostať voľný  aspoň jeden jazdný pruh široký najmenej 3 m. Pri státí vodič vozidla nesmie obmedziť pohyb chodcov ani cyklistov.

Vodič nesmie obťažovať ostatných účastníkov cestnej premávky ani iné osoby, najmä nadmerným hlukom, prachom, znečisťovaním ovzdušia, rozstrekovaním kaluží, blata alebo zbytočným ponechaním motora stojaceho vozidla v chode.

b) Staré a dočasne vyradené vozidlá na verejnom priestranstve

Vozidlo vyradené z evidencie je povinný jeho držiteľ na vlastné náklady odstrániť z cesty alebo z iného verejného priestranstva do 30 dní odo dňa jeho vyradenia z evidencie. Ak ho neodstráni, vykoná odstránenie vozidla správca cesty na náklady držiteľa vozidla.

Správca cesty môže odstrániť vozidlo ponechané na ceste, vrátane chodníka, na náklady jeho prevádzkovateľa, ak je :

- ponechané na mieste, kde je zastavenie alebo státie zakázané,

- bez  tabuľky s evidenčným  číslom a ak podlieha evidenčnej povinnosti alebo je

- bez  čitateľného vyznačenia mena, priezviska, trvalého pobytu, alebo bez názvu a sídla držiteľa na pravej strane vozidla s výnimkou dvojkolesových vozidiel, aj keď netvorí prekážku v cestnej premávke.

Postup správcu komunikácie pri odstraňovaní vozidla:

- písomné upozornenie,

- uloženie pokuty,

- v prípade neodstránenia vozidla majiteľom, bude vozidlo odtiahnuté odťahovou službou na náklady majiteľa.

Staré vozidlo odstavené na verejnom priestranstve sa považuje za odpad a obec s ním naloží podľa ustanovení zákona č. 223/2001 Z .z. o odpadoch v znení neskorších predpisov.

Obec Vyšné Remety je vlastníkom miestnych komunikácií v zmysle § 3d ods. 3 zákona č. 135/1961  Zb. o pozemných komunikáciách.

 c) Užívanie verejného priestranstva

 Na verejnom priestranstve nie je dovolené umiestňovať prenosné garáže a prístrešky a ohradzovať časti verejného priestranstva alebo parkovacích miest.

d) Podmienky prevádzky vozidiel

 Okrem zákazov podľa platných právnych predpisov o technickom stave vozidla je na miestnych komunikáciách a verejných priestranstvách zakázané :

- jazdiť motorovými vozidlami po verejnej zeleni, chodníkoch a parkovať na nich, jazdiť vozidlami, ktoré sú nadmieru znečistené a ktoré sami alebo svojim nákladom znečisťujú vozovky,

- státím vozidiel znemožňovať čistenie a údržbu komunikácií a verejných priestranstiev, odvoz komunálneho odpadu, znemožňovať bezpečný vjazd a výjazd na pozemky vo vlastníctve fyzických a právnických osôb,

- prepravovať náklad, ktorý nie je dostatočne zabezpečený tak, aby rozpadávaním, alebo odkvapkávaním neznečisťoval vozovku, ovzdušie alebo nezamoroval okolie zápachom,

- vykonať údržbu a opravu motorových vozidiel, výmenu olejov a doplňovania pohonných hmôt.

Ak dôjde k znečisteniu miestnej komunikácie alebo verejného priestranstva, kvôli poruche na technickom stave vozidla alebo na náklade, alebo vodič svojou činnosťou znečistí miestnu  komunikáciu je povinný vzniknuté znečistenie bezodkladne odstrániť.

 e) Výnimky

 Dočasnú výnimku z tohto nariadenia môže vo výnimočných prípadoch udeliť obec po schválení obecným zastupiteľstvom.

Toto nariadenie sa nevzťahuje na vozidlá :

Hasičského a záchranného zboru,

Rýchlej lekárskej pohotovostnej služby,

Policajného zboru SR,

Integrovaného záchranného systému, počas výkonu služby.

Toto nariadenie sa nevzťahuje na vozidlá, ktoré vykonávajú údržbu a opravy pozemných komunikácií, inžinierskych sietí a objektov

**§ 8**

**Používanie pyrotechnických výrobkov**

Na území obce nie je možné používať pyrotechnické výrobky kategórie F3 a F4, okrem spoločenských podujatí organizovaných obcou Vyšné Remety alebo obci vopred oznámených, za prítomnosti odborne spôsobilej osoby.

Používanie pyrotechnických výrobkov ostatných kategórií sa obmedzuje na čas do 22:00 hod. okrem použitia pyrotechnických výrobkov v období od 31. decembra príslušného kalendárneho roky do 1. januára nasledujúceho kalendárneho roka.

**§ 9**

**Kontrolná činnosť**

Kontrolu dodržiavania tohto nariadenia vykonáva starosta obce, poslanci obecného zastupiteľstva,  hlavný kontrolór obce ,poverený zamestnanec obce.

**§ 10**

**Sankcie**

Za porušenie tohto všeobecne záväzného nariadenia obce je možné  s  poukazom na § 46 zákona č. 372/1990 Zb. o priestupkoch v znení neskorších uložiť pokutu vo výške 33,-€.

Pokuty nezaplatené v stanovenom termíne budú vymáhané exekučným konaním.

Pokuty za porušenie tohto všeobecne záväzného nariadenia sú príjmom obce Vyšné Remety.

**§ 11**

**Záverečné ustanovenia**

 Toto všeobecne záväzné nariadenie o činnostiach, ktorých vykonávanie je zakázané alebo

obmedzené na určitý čas alebo na určitom mieste na území obce Vyšné Remety bolo schválené Obecným zastupiteľstvom vo Vyšných Remetoch,dňa 15.12.2022

Účinnosť nadobudlo dňa 01.01.2023

  Ing. Martin Dolinič

 starosta obce